方岳
次韵谢从之以表闾投赠
长杨奏赋三十年，已甘老死穷山巅。
醉眠独宿秋风前，此岂有意声名传。
如驽伏枥不受鞭，要与騕褭难争妍。
强令作对官道边，功名毕竟谁新鲜。
岌岌两傍蛟龙缠，侯曰美哉岂其然，
才当如楫航长川。粪墙空复烦雕镌，
表闾不靳少府钱。粉饰休盛期半千，
宁欲老我寒诗肩。归来归来直如弦，
蓬莱回首惭班联。安用一鸣诸子先，
登楼忽思王仲宣。不如傍家田一廛，
锄烟犁雨仰问天。天生盘谷容盘旋，
更有斗酒相留连。焉能跕跕愁堕鸢，
一单坚坐三条椽。